**Teadus- ja arendustegevuse ning innovatsiooni korralduse seaduse eelnõu seletuskiri**

**1. Sissejuhatus**

**1.1. Sisukokkuvõte**

Eelnõuga kehtestatakse teadus- ja arendustegevuse ning innovatsiooni valdkonna reguleerimiseks teadus- ja arendustegevuse korralduse seadus uue terviktekstina. Olemasolev teadus- ja arendustegevuse seadus tunnistatakse kehtetuks. Eelnõu kohaselt sätestatakse teadus- ja arendustegevuse korralduse seaduses teadus- ja arendustegevuse riikliku korraldamise alused, teadus- ja arendusasutuste tegevuse ja kvaliteedi hindamise alused, samuti teadus- ja arendustegevuse ning innovatsiooni rahastamise alused.

**1.2. Eelnõu ettevalmistajad**

Eelnõu ja seletuskirja koostasid Haridus- ja Teadusministeeriumi töötajad Mariann Saaliste (teadus- ja arendustegevuse poliitika osakonna peaekspert), Katrin Pihor (teadus- ja arendustegevuse poliitika osakonna juhataja), Sander Pelisaar (õiguspoliitika osakonna õigusnõunik), Kairi Värv (teadus- ja arendustegevuse poliitika osakonna nõunik), Martin Eessalu (teadus- ja arendustegevuse poliitika osakonna teadustaristu valdkonna juht).

**1.3. Märkused**

Eelnõu koostamisel läbiti järgmised tegevusetapid:

* 2020. aasta kevadel alustas Haridus- ja Teadusministeerium (edaspidi HTM) teadus- ja arendustegevuse korralduse seaduse uuendamise protsesse, paludes ministeeriumitelt, teadus- ja arendusasutustelt, kõrgkoolidelt, erialaliitudelt ning teistelt partneritelt ettepanekuid seaduse kaasajastamiseks.
* 2020. aasta oktoobris moodustas haridus- ja teadusminister partnerite esindajatest teadus- ja arendustegevuse korralduse seaduse muutmise juhtrühma, mille töö eesmärk on töötada läbi põhiprobleemid ja pakkuda välja võimalikud lahendusvariandid, tuvastada analüüside ja uuringute vajadus, samuti erinevate lahendustega kaasnev ressursikulu ning anda sisend seaduse väljatöötamiskavatsusse. Oktoobris toimus ka juhtrühma esimene koosolek, mille käigus arutati läbi seaduse muutmise lähtekohad ning lepiti kokku peamised aruteluteemad.
* 2021. aasta jaanuaris arutas juhtrühm töörühmade töö tulemusena koondatud seaduse muutmisvajadusi ja võimalikke lahendusi.
* Lisaks juhtrühmale moodustati asutuste esindajatest ka kuus erinevat töörühma. Teemade valikul võeti aluseks partneritelt laekunud ettepanekud. Temaatilised töörühmad on järgmised: teadus- ja arendustegevuse riikliku korraldamise töörühm, teadus- ja arendustegevuse rahastamise töörühm, teadus- ja arendusasutuste tegevuse töörühm, teaduseetika töörühm, avatud teaduse töörühm ning seaduse üldise ülesehituse töörühm.
* Töörühmade töö tulemuste põhjal valmis mais 2021 seaduse väljatöötamiskavatsus. Väljatöötamiskavatsuses toodud probleemid ja võimalikud lahendusvariandid on heaks kiidetud teaduspoliitika komisjoni ning Teadus- ja arendusnõukogu poolt. Väljatöötamiskavatsus saadeti juunis huvirühmadele tagasiside saamiseks.
* Väljatöötamiskavatsuse ning sellele laekunud tagasiside põhjal valmis seaduse eelnõu ning seletuskirja tekst.

Teadus- ja arendustegevuse seadust pudutavad materjalid on kättesaadavad HTM kodulehel <https://www.hm.ee/et/taks>.

**2. Seaduse eesmärk**

Senine teadus- ja arendustegevuse korralduse seadus (TAKS) on vastu võetud 1997. aastal ning käesoleva seaduse muutmise protsessi alguseks on seda muudetud üle 20 korra. Kuigi seadust on pidevalt kaasajastatud, on paljude muudatuste tulemusel seaduse fookus hajunud, seadus on raskesti jälgitav ja vajab seetõttu tervikuna korrastamist. Teadus- ja arendustegevuse korralduse seaduse viimane kehtiv versioon jõustus 1. septembril 2019.

TAKSiga 90-ndatel loodud teadus- ja arendustegevuse riiklik juhtimissüsteem ei ole tänapäeva oludes enam piisavalt tõhus ega mõjus. Juhtimissüsteem peaks edaspidi toetama teadus- ja arendustegevuse ning innovatsiooni poliitika sidusust ja mõjusust, et toetada majanduslike ja ühiskondlike eesmärkide saavutamist, sh majandusstruktuuri muutmist. Senine rahastamismudel ei toeta riigi ootuste kajastamist teadussuundade arengule ja oodatavatele tulemustele lähtuvalt riigi seatud prioriteetidest. Teadus- ja arendustegevuse rahastamine erinevate osapoolte poolt on ebaselge, samuti on ebaselge rahastusinstrumentide otstarve ja ligipääs neile. Seaduses on kajastamata teaduseetika ja avatud teaduse korraldamise teemad ning osapoolte vastutus.

Nendel põhjustel on algatatud teadus- ja arendustegevuse korralduse seaduse uuendamine. Seaduse uuendamise eesmärkideks on korrastada seadus tervikuna ning viia seadus kooskõlla muutnud ootustega TA-le, täpsustada seaduses TA finantseerimise põhimõtteid ning võimaldada TA rahastamises senisest rohkem tulemusjuhtimist ning suunatust, sätestada selgemalt TA süsteemi osapooled, nende rollid ja vastutus TA süsteemis. Teadus- ja arendustegevuse korralduse seadus jääb alles eraldiseisva seadusena. Seaduse koostamisel lähtutakse õigusloome heast tavast. Reguleeritakse minimaalselt vajalik ning keskendutakse lubava ja soosiva, mitte keelava raamistiku loomisele.

**2.1. Kehtiv regulatsioon, seotud strateegiad ja arengukavad**

TAKS tugineb põhiseadusele, mille § 38 sätestab, et teadus ja kunst ning nende õpetused on vabad ning ülikoolid ja teadusasutused on seaduses ettenähtud piires autonoomsed. Akadeemilise vabaduse põhiline eesmärk on teadmiste saamine ning levitamine ning vabadus peab tagama, et teadlane lähtuks oma töös teaduslikust metoodikast, mitte poliitilisest, ühiskondlikust, majanduslikust jm välisest survest. Ülikooli ja teadusasutuse autonoomia tähendab seda, et taolisel asutusel peab olema avar enesekorraldusõigus. See õigus kaitseb ülikoole ja teadusasutusi välise, iseäranis riigi liigse sekkumise eest ning toimib ühtlasi institutsionaalse garantiina. Riigi ülesanne teadus- ja arendustegevuse korraldamisel on seega tagada vahendid teadus- ja arendustegevuse läbiviimiseks, eriti kõrge ebaõnnestumise riskiga seotud teadus- ja arendustegevuse läbiviimiseks, jättes asutustele siiski vabaduse oma tegevust ise korraldada. Samas on riigil lähtuvalt põhiseadusest õigus jagada toetusi kvaliteedi alusel ning arvestada riigi prioriteetidega. Põhiseaduse mõte ei ole seega toetada teadus- ja arendusasutuste kogu teadus- ja arendustegevust, vaid ainult seda osa, mis on riigi seisukohalt vajalik ja mille rahastamiseks ei ole võimalik kaasata teisi rahastamisallikaid. Seega tuleb seaduse tasandil sätestada, mil viisil saab riik rahastamise korralduse kaudu sekkuda tehtava teadustöö kvaliteedi tagamisse ning arvestada riigi prioriteetidega. Teaduseetika ja hea teadustava sätete puhul lähtutakse muuhulgas põhiseaduse paragrahvist 18, mis ütleb, et kedagi ei tohi tema vaba tahte vastaselt allutada meditsiini- ega teaduskatsetele.

Vabariigi Valitsuse seaduses §-s 58 on sätestatud HTM valitsemisala, sealhulgas teaduspoliitika kavandamine ning vastava valdkonna korraldamine ning õigusaktide eelnõude koostamine, ning §-s 63 MKM valitsemisala, sealhulgas tehnoloogiline arendustegevus ja innovatsioon. Teadus- ja arendustegevus sisuliselt toimub ka teiste ministeeriumide ja nende valitsemisalade asutustes. Täidesaatva riigivõimu ülene teaduspoliitika kavandamine on aga HTM pädevuses.

Teadus- ja arendustegevuse korraldust reguleerib TAKS, mis määratleb teadus- ja arendustegevuse korralduse alused, kindlustab teadus- ja tehnoloogialoome kui eesti kultuuri ja majanduse koostisosa säilimise ning edasise arengu õiguslikud alused. Seadus koosneb 5 peatükist: üldsätted, teadus- ja arendusasutuste tegevuse korraldamine, teadus- ja arendustegevuse riiklik korraldamine, finantseerimine ja haldusjärelevalve ning seaduse rakendamine.

Teadus- ja arendustegevust puudutavaid norme on ka kõrgharidusseaduses (KHS), mille 5. peatükk käsitleb akadeemiliste töötajate ametikohti, töösuhteid, atesteerimist, vaba semestrit, puhkust ja emeriteerumist. Teadus- ja arendustegevuse korralduse seadusega on seotud 25 rakendusakti, neist 4 Vabariigi Valitsuse määrust ning 21 ministri tasandi määrust (millest omakorda 15 haridus- ja teadusministri määrust).

Teadus- ja arendustegevuse valdkonna strateegiliseks alusdokumendiks on Teadus- ja arendustegevuse ning innovatsiooni ja ettevõtluse arengukava 2021–2035 (edaspidi TAIE strateegia), kus lisaks teadus- ja arendustegevusele käsitletakse ühises raamistikus ka innovatsiooni ja ettevõtlust, loomaks nende valdkondade vahel senisega võrreldes rohkem sünergiat ja sidusust. TAIE strateegia üldeesmärk on Eesti teaduse, arendustegevuse, innovatsiooni ja ettevõtluse koostoimes Eesti ühiskonna heaolu ja majanduse tootlikkuse suurendamine, pakkudes konkurentsivõimelisi ja kestlikke lahendusi Eesti ja maailma arenguvajadustele. TAIE strateegia panustab omakorda riiklikusse strateegia „Eesti 2035“ eesmärkide täitmisse, kus muuhulgas on sihtidena sõnastatud Eesti arenguvajaduste lahendamine ning tootlikkuse ja lisandväärtuse kasv.

**2.2. Teadus- ja arendustegevuse seaduse kavandatav struktuur**

Eelnõu koostamisel on lähtutud sellest, et teadus- ja arendustegevuse ning innovatsiooni korralduse seaduse ülesehitus oleks võimalikult õigusselge ning reguleeritud ainult minimaalselt vajalik. Erinevad teemad on koondatud terviklikesse peatükkidesse. Teemad, mis ei vaja reguleerimist seaduse tasandil, on reguleeritud alamaktides. Seaduse keskmes on erinevate osapoolte rollid teadus- ja arendustegevuse ning innovatsiooni korraldamisel ja läbiviimisel, samuti teadussüsteemi rahastamine. Seaduses käsitletakse innovatsioonisüsteemi koostoimes teadus- ja arendustegevuse korraldamise süsteemiga ning kavandatav juhtimissüsteem toetab teadus- ja arendustegevuse ning innovatsiooni poliitika sidusust ja mõjusust majanduslike ja ühiskondlike eesmärkide saavutamisel.

Käesoleva seaduse jõustumise järel tunnistatakse kehtetuks Teadus- ja arendustegevuse korralduse seadus ning kehtestatakse käesolev seadus uue terviktekstina.

Kavandatavas teadus- ja arendustegevuse korralduse seaduses on 5 peatükki:

1. Üldsätted
2. Teadus- ja arendustegevuse ning innovatsiooni riiklik korraldamine
3. Teadus- ja arendusasutused
4. Teadus- ja arendustegevuse ning innovatsiooni rahastamine
5. Rakendussätted.

**3. Eelnõu sisu ja võrdlev analüüs**

Eelnõu koosneb viiest peatükist ja kahekümne kuuest paragrahvist.

Eelnõu koosneb viiest peatükist ja kahekümne kuuest paragrahvist. Esimeses peatükis on välja toodud üldsätted. Teises peatükis selgitatakse teadus- ja arendustegevuse ning innovatsiooni riiklikku korraldust ning erinevate osapoolte ülesandeid seoses teadus- ja arendustegevuse ja innovatsiooni korralduses. Kolmandas peatükis on välja toodud teadus- ja arendusasutusi puudutavad paragrahvid. Neljandas peatükis on käsitletud teadus- ja arendustegevuse ning innovatsiooni finantseerimist. Viiendas peatükis on välja toodud seaduse rakendamisega seonduv.

**3.1. Üldsätted**

Esimeses peatükis sätestatakse seaduse reguleerimisala ja kohaldamisala, olulisemad teadus- ja arendustegevuse ning innovatsiooniga seotud mõisted ning teadus- ja arendustegevuse ning innovatsiooni põhimõtted.

Seaduses on lähtutud Eesti Vabariigi põhiseadusest, eelkõige paragrahvis 38 sätestatust. Nimetatud paragrahvis on sätestatud, et teadus ja selle õpetused on vabad ning teadusasutused autonoomsed. Samuti lähtutakse § 18 sätestatust, mille kohaselt ei tohi kedagi tema vaba tahte vastaselt allutada meditsiini- ega teaduskatsetele.

**Eelnõu § 1** - Reguleerimisala ja kohaldamisala

Eelnõu § 1 sätestab seaduse reguleerimis- ja kohaldamisala. Teadus- ja arendustegevuse korralduse seaduse ülesandeks on sätestada teadus- ja arendustegevuse ning innovatsiooni riikliku korralduse alused ning teadus- ja arendustegevuse ja innovatsiooni toetamise põhimõtted.

**Eelnõu § 2** - Mõisted

Mõistete paragrahvis on defineeritud seaduses kasutatud teadus- ja arendustegevuse ning innovatsiooniga seotud olulisemad mõisted, mida ei ole otseselt käsitletud teistes seaduse paragrahvides. Mõistete defineerimisel on võimalusel lähtutud rahvusvaheliselt tunnustatud ning laialt kasutuses olevatest dokumentidest, nagu näiteks OECD Frascati käsiraamat[[1]](#footnote-2).

**Eelnõu § 3** - Teadus- ja arendustegevuse põhimõtted

Paragrahvis sätestatakse põhimõtted, mis kehtivad kõikidele teadus- ja arendustegevusega kokkupuutuvatele osapooltele. Põhiseaduse paragrahvis 38 on sätestatud põhimõte, et teadus ja selle õpetused on vabad ning seaduses on täpsustatud, mida selle all silmas on peetud. Teadlasel on vabadus iseseisvalt valida uurimisteemasid ja meetodeid ning vabadus avaldada teadustöö tulemusi. Vabadus peab tagama, et teadlane lähtuks oma töös teaduslikust metoodikast, mitte poliitilisest, ühiskondlikust, majanduslikust jm välisest survest. Teadustegevuse sisu ja tulemusi ei tohi suunata ühiskondlik-poliitiline kasuarvestus[[2]](#footnote-3). Seadusesse on toodud põhimõte, mille kohaselt teadus- ja arendustegevuse puhul tuleb osapooltel arvestada üldtunnustatud eetikanormide ja teaduse hea tavaga. Teise uue põhimõttena on seadusesse toodud põhimõte avalikest vahenditest rahastatud teadus- ja arendustegevuse tulemuste ja andmete avalikkusele kättesaadavuse kohta. Need põhimõtted ei kehti ainult teadus- ja arendustegevuse läbiviijatele ehk teadlastele, vaid puudutavad ka teisi teadussüsteemi osapooli, kes peavad nende põhimõtetega arvestama teadus- ja arendustegevuse ja innovatsioonipoliitika kujundamisel, teadus- ja arendustegevuse finantseerimisel ning teadus- ja arendustegevuse ning innovatsiooni meetmete kujundamisel – teadus- ja arendustegevust läbi viiv asutus, rahastav organisatsioon, riik. Hetkel on teadusandmete ja publikatsioonide avaldamise kohustus sätestatud mõnedes rahastusinstrumentides, kuid ei kehti süsteemile tervikuna. Teaduse rahastamise põhiinstrumentides on sõnastatud publikatsioonide isearhiveerimise kohustus ja mõnes valdkondlikus programmis on kirjeldatud andmete avaldamine tulemuste avaldamise osana, kuid ühtne lähenemine puudub. Andmete ja publikatsioonide avamine on oluline teaduse ja ühiskonna sideme ning teadustulemuste taaskasutamise seisukohast. Eesti teadus- ja arendussüsteemi väiksust arvestades tasub kaaluda andmehalduse ja andmete säilitamise osas koostööd kõigi asjassepuutuvate asutuste vahel.

**3.2. Teadus- ja arendustegevuse ning innovatsiooni riiklik korraldamine**

Eelnõu väljatöötamise käigus sõnastati seaduse muutmise eesmärgina sellise regulatsiooni kujundamine, mis võimaldaks suurendada teadus- j arendustegevuse (TAI) poliitika mõju ja toetust riigi strateegiates sätestatud majanduslike ja ühiskondlike eesmärkide saavutamisele, sh majandusstruktuuri muutmisele. Muudatused toetavad TAI süsteemi juhtimise senisest suuremat sidusust ja koordineeritust. Süsteemi osaliste vastutus ja ülesanded moodustavad seaduse vaates ühtse terviku.

2018. aastal Riigikantselei juures töötanud Eesti teadus- ja kõrgharidussüsteemi konkurentsivõimet ja arengupotentsiaali analüüsinud rakkerühma raportis[[3]](#footnote-4) on välja toodud TAI riikliku korraldamise institutsionaalse struktuuri täpsustamise vajadus. Rakkerühma raportis on soovitusena toodud, et Haridus- ja Teadusministeeriumil ning Majandus- ja Kommunikatsiooniministeeriumil tuleb ettevõtluspoliitika ja teadus- ja arendus- ning innovatsioonipoliitika omavahel tugevamalt siduda ühise strateegilise juhtimise kaudu. Teadus- ja arendustegevuse ning innovatsiooni ja ettevõtluse strateegia[[4]](#footnote-5) näeb ette, et erinevaid kogusid ja komisjone on tulevikus vähem, samas tuleb tagada komisjonide esinduslikkus ja töövõime.

Eesti TAI süsteemi ekspertraportis[[5]](#footnote-6) on soovitusena välja toodud valitsemise süsteemi edasiarendamine, mis võimaldaks adekvaatselt koordineerida teadus-ja arendustegevuse ning innovatsioonipoliitikat riigi tasandil. Ekspertide hinnangul on vajalik saavutada kooskõla strateegia tasandi ning selle elluviimise planeerimise vahel, parandades koordinatsiooni nii ministeeriumite üleselt kui ka ettevõtete, valitsuse ning TA süsteemi vahel. Samuti on tähelepanu juhitud vajadusele koordineerida TA tegevuse ja kõrghariduse vastavust ühiskonna vajadustele, mis eeldab ka valdkondlike ministeeriumite suuremat sekkumist.

Eelnõu ettevalmistamisel arutasid töörühmad, kas lisaks Teadus- ja Arendustegevuse ning Innovatsioonipoliitika Nõukogule ning Teadus- ja Arendustegevuse ning Innovatsioonipoliitika koostöökogule on vaja seaduse tasemel reguleerida ka riigi teadus- ja arendustegevuse kavandamist ja elluviimist koordineeriv TAI koordinatsioonikogu. Koordinatsioonikogusse kuuluvad iga ministeeriumi haldusala tegevuse eest vastutav isik, näiteks ministeeriumi teadusnõunik, ETAGi ning Ettevõtluse ja Innovatsiooni Sihtasutuse esindajad. Ministeeriumi esindajad koordineerivad oma ministeeriumi haldusalas olevat TA tegevust, osalevad arengukava programmide koostamisel ning vahetavad omavahel riigieelarve planeerimisprotsessis, ülevaadete ja aruannete koostamisel olulist teavet. Koordinatsioonikogu juhivad HTMja MKM asekantslerid. Eelnõu ettevalmistamisel leiti siiski, et ametnike tasandil tegutsevat koordinatsioonikogu ei ole vaja seadusesse tuua.

**Eelnõu § 4** – Vabariigi Valitsuse ülesanded põhinevad Vabariigi Valitsuse seadusel, mille kohaselt on Vabariigi Valitsuse pädevuses täidesaatva riigivõimu teostamine Eesti Vabariigi põhiseaduse ja seaduste alusel. Vabariigi Valitsuse ülesannete hulka kuulub muuhulgas ministeeriumide vahelise koostöö tagamine teadus- ja arenduspoliitika elluviimisel. Vabariigi Valitsuse pädevuses on ka teadus- ja arendustegevuse ning innovatsioonipoliitika koostöökogu moodustamise korra ja töökorra kehtestamine ning selle koosseisu kinnitamine, samuti Eesti osalemise otsustamine rahvusvahelises TA koostöös ning riiklike teaduspreemiate määramine.

**Eelnõu § 5** – kehtivas seaduses sätestatud Teadus ja Arendusnõukogu (TAN) nime ja ülesandeid muudetakse. Nõukogu nimeks saab Teadus- ja arendustegevuse ning Innovatsioonipoliitika Nõukogu (TAIP) ning muutuvad ka kogu ülesanded. Säilib põhimõte, et tegemist on nõuandva koguga, mis toetab Vabariigi Valitsust teadus- ja arendustegevuse ning innovatsioonipoliitika väljatöötamisel ja rakendamisel. Lisaks teadus- ja arendustegevusele on nõukogu pädevuses selgelt välja toodud innovatsioonipoliitika.

2021. aasta alguses TAN tellimusel valminud raportis „Teadus-arendustegevuse ja innovatsiooni strateegiline juhtimine ja Teadus- ja Arendusnõukogu roll selles“[[6]](#footnote-7) toodi välja, et TAN võiks pühendada enam tähelepanu strateegilist tähendust omavatele küsimustele. Probleemina toodi välja, et seadusest tulenevad teemapunktid jõuavad TANi seisukohavõtuks üldjuhul lõpetatud kujul ja ajakriitilistena, mis reeglina jätab vähe otsustusruumi, samuti, et TANi töölaual olevad küsimused on killustatud ja puudub „suur pilt“ valdkonna hetkeseisust. Raport soovitab TANi mõju suurendamiseks keskenduda strateegilistele küsimustele, vältida sekkumist ministeeriumide otsustuspädevusse ning tagada arutelupunktide kvaliteetsem ja aegsam ettevalmistamine, sh ad hoc töörühmade moodustamise toel. Ülesannete loetlemine seaduse asemel põhimääruses võimaldab muutuvatele vajadustele paindlikumalt reageerida ning luua tugevam side TANi arutelude ja Vabariigi Valitsuse tegevusprogrammi vahel.

Nii Eestis kui rahvusvaheliselt on toimunud nihe riigi suuremale sekkumisele teadus- ja arendustegevuse valdkonna suunamisel, samas kui varasemalt on lähtutud arusaamast, et teadus on eelkõige autonoomsete teadus- ja arendusasutuste vastutusvaldkond ning arendustegevus põhineb ettevõtete huvidel. Enamikus OECD riikidest on olemas TAI nõukogud, mille pädevuses on valitsuste ja ministeeriumite nõustamine ning prioriteetide seadmine, mõnedes riikides ka poliitika koordinatsioon, seire ja hindamine ning eelarve küsimused. Eesti TAN loomisel on lähtutud eelkõige Soome eeskujust.

Teadus- ja arendustegevuse ning innovatsioonipoliitika nõukogu tegevuse alused, ülesanded ja töökorraldus kehtestatakse nõukogu põhimäärusega.

**Eelnõu § 6** – seniste teaduspoliitika komisjoni ja innovatsioonipoliitika komisjoni asemel sätestatakse seaduses teadus- ja arendustegevuse ning innovatsiooni koostöökogu. Teadus- ja arendustegevuse ning innovatsiooni valdkondi juhitakse edaspidi ühiselt, mis toob kaasa tihedama koostöö ministeeriumite vahel. Koostöökogu on samuti nõuandva organi rollis ning annab nõu haridus- ja teadusministrile ning ettevõtlus- ja infotehnoloogiaministrile. Seadusesse lisatakse, et teadus- ja arendustegevuse ning innovatsiooni koostöökogu osaleb muuhulgas teadus- ja arendustegevuse prioriteetide seadmisel ja muutmisel. Antud muudatus on tehtud, et täpsustada koostöökogu rolli eelisarendamist vajavate teadus-ja arendustegevuse valdkondade väljaselgitamisel. Seaduses on sätestatud ka koostöökogu roll ministrite nõustamisel riigieelarve eelnõu kujundamisel teadus- ja arendustegevuse ning innovatsiooni rahastamispõhimõtete, mahu ja meetmete osas. Võrrelduna kehtiva seadusega on täpsustatud koostöökogu pädevust seoses arengukavadega ning lisatud on, et koostöökogu pädevuses on ka seire ja hinnangute andmine TAI poliitikale, mis sisaldab ka TAI valdkonna meetmete elluviimise seiret ja tulemuslikkuse hindamist. Koostöökogu moodustamise korra ja töökorra kehtestab Vabariigi Valitsus.

**Eelnõu § 7** lg 1 – sarnaselt kehtivale seadusele kirjeldatakse antud paragrahvis kõikide ministeeriumite ülesanded seoses teadus- ja arendustegevuse ning innovatsiooniga. Kõigi ministeeriumite ülesanne on jätkuvalt vastutamine oma valitsemisalale tarviliku teadus- ja arendustegevuse ning innovatsiooni eest. Seaduses on täpsustatud ministeeriumite ülesandeid seoses valitsemisala riigieelarveliste TA vahendite kavandamise ja planeerimisega, samuti TAI tegevuse kohta ülevaadete esitamist valdkonna eest vastutavale ministrile. Ülevaadete esitamine võimaldab valdkonna eest vastutaval ministril saada infot ministeeriumis tehtavast ja kavandatavast TA tegevusest ning leida valdkonnaüleseid kokkupuutepunkte. Eelnõus on sätestatud muuhulgas ministeeriumite koostöö valdkonnaüleste ja mitme ministeeriumi vastutusalas olevate teemade alal. Kõigi ministeeriumite ülesannete hulka kuulub muuhulgas oma valitsemisala uuringute ja analüüside kättesaadavaks tegemine, kuid see säte sisaldub juba Avaliku teabe seaduses (§ 28 lg 1 p 18).

**Eelnõu § 7 lg 2** käsitleb Haridus- ja Teadusministeeriumi ülesandeid teadus- ja arendustegevuse valdkonnas. Vastavalt Vabariigi Valitsuse seadusele on Haridus- ja teadusministeeriumi ülesanne riikliku teaduspoliitika kavandamine ja elluviimine ning teadus- ja arendustegevuse korraldamine. Uue ülesandena on haridus- ja teadusministeeriumi ülesannete hulka lisatud ministeeriumite teadus- ja arendustegevuse kavandamise ja elluviimise koordineerimine. Koordineerimine tähendab muuhulgas ametnike tasandil tegutseva teadus- ja arendustegevuse ning innovatsiooni koordinatsioonikogu tegevuse juhtimist ja toetamist, ministeeriumite TA aruannete koondamist ja koondaruande esitamist Teadus- ja arendustegevuse ning Innovatsioonipoliitika Nõukogule ning Vabariigi Valitsusele, info koondamist ministeeriumite rahvusvahelises teadus- ja arendustegevuse alases koostöös osalemise ja selle rahastamise kohta ning koondatud info põhjal riigieelarvest rahastatud teadus- ja arendustegevuse kohta andmete esitamine Statistikaametile. Uue ülesandena võrrelduna kehtiva seadusega on sätestatud Haridus- ja Teadusministeeriumi ülesanded seoses teaduseetika riikliku süsteemi korraldamisega, teaduseetika valdkonna täpsem korraldus sätestatakse vastavas alamaktis.

**Eelnõu § 7 lg 3** Majandus- ja Kommunikatsiooniministeerium kujundab riiklikku innovatsioonipoliitikat ning võrrelduna kehtiva seadusega on selgemalt välja toodud, et Majandus- ja Kommunikatsiooniministeerium korraldab ettevõtete teadus- ja arendustegevust ning innovatsiooni ning selle finantseerimist riigieelarvest, samuti ettevõtete rahvusvahelist koostööd teadus- ja arendustegevuse ning innovatsiooni alal.

**Eelnõu § 7 lg 4** Seadusesse on lisatud säte, mis puudutab valdkonna eest vastutavate Haridus- ja Teadusministeeriumi ning Majandus- ja Kommunikatsiooniministeeriumi koostööd ja ühist vastutust teadus- ja arendustegevuse ning innovatsioonipoliitika elluviimisel. Eelnõu väljatöötamise käigus leiti, et kuigi kummagi ministeeriumi ülesanded on sätestatud seaduses eraldi, on siiski vajalik rõhutada ka ministeeriumite ühist vastutust arendustegevuse ja teadmussiirde alal omavahel lahutamatult seotud valdkondade arendamisel.

**Eelnõu § 8** – võrrelduna kehtiva seadusega on muudetud Eesti Teadusagentuuri ülesandeid. Seadusesse on ülesannetena lisatud teaduse kvaliteedi hindamine, populariseerimine ja teaduskommunikatsioon, teaduseetika valdkonna koordineerimise ning teiste asutuste teadus- ja arendustegevuse alase nõustamisega seotud ülesanded. Evalveerimine ning teaduse populariseerimine ja teaduskommunikatsioon on kuulunud Eesti Teadusagentuuri ülesannete hulka, kuid kehtivas seaduses ei ole neid ülesandeid eraldi välja toodud, mis on tähendanud igakordselt volituste andmist nende tegevuste elluviimiseks Eesti Teadusagentuuri poolt. Eelnõu ettevalmistamise käigus laekunud ettepanekute põhjal lisatakse Eesti Teadusagentuuri ülesannete hulka teaduseetika süsteemi koordineerimine. Alamas õigusaktis sätestatakse teaduseetika süsteemi üldine korraldus, muuhulgas Eesti Teadusagentuuri täpsemad ülesanded, teiste teadussüsteemi osapoolte kohustused teaduseetika normide järgimise tagamiseks ja väärkäitumisjuhtmite menetlemiseks, inimuuringute eetikakomiteede tegevuse ja teaduseetika väärkäitumisjuhtumite apellatsioonide menetlemisega seonduv. Teiseks uueks ülesandeks on vajadusel toetada ministeeriume ja nende rakendusasutusi valdkondlike programmide rakendamisel sobiva rahastusinstrumendi valikul, taotlusvooru läbiviimisega, samuti programmi haldamise teenusega.

Eesti Teadusagentuuri tegevuspõhimõtteid ei muudeta. Rahastamisotsuste tegemise sõltumatuse tagamiseks on Eesti Teadusagentuuril eri valdkondade teadlastest koosnev hindamisnõukogu, mille moodustamise kord ja töökord sätestatakse alamaktis.

**Eelnõu § 9** – Seaduses sätestatakse Ettevõtluse ja Innovatsiooni Sihtasutuse kui arendustegevuse ja innovatsiooni korraldamise eest vastutava riikliku sihtasutuse roll ja ülesanded, sarnaselt Eesti Teadusagentuuriga. Ettevõtluse ja Innovatsiooni Sihtasutuse peamised ülesanded tehnoloogilise arendustegevuse ja innovatsiooni korraldamisel on ettevõtete arendustegevuse ja innovatsiooni alase teadlikkuse ja võimekuse tõstmine, arendustegevuse ja innovatsiooni riiklik toetamine, sh rahvusvahelistes tegevustes, arendustegevuse ja innovatsiooniga seotud informatsiooni koondamine, analüüsimine ja kättesaadavaks tegemine. Ettevõtluse ja Innovatsiooni Sihtasutus on rahastamisotsuste tegemisel sõltumatu, kaasab oma tegevusse pädevaid eksperte ning tegutseb kooskõlas strateegiliste dokumentidega.

Vabariigi Valitsus otsustas oma 29.04.2021 kabinetinõupidamisel ning kiitis 3.06.2021 kabinetinõupidamisel heaks Ettevõtluse Arendamise Sihtasutuse ühendamise SA-ga Kredex. Asutuste ühendamise aluseks alates 01.01.2022 on ettevõtlus- ja infotehnoloogiaministri 16.09.2021 käskkiri nr 192 „Ettevõtluse Arendamise Sihtasutuse ühendamine Sihtasutusega Kredex“. Sihtasutus KredEx nimetatakse ümber Ettevõtluse ja Innovatsiooni Sihtasutuseks ning sellest saab ühtlasi EASi õigusjärglane.

**Eelnõu § 10** – võrrelduna kehtiva seadusega on täpsustatud Eesti Teaduste Akadeemia rolli ning toodud selgemalt välja akadeemia ülesanded seoses teadusliku mõtteviisi ja kultuuri väärtustamisega ning riigi ja selle institutsioonide nõustamisega. Eesti Teaduste Akadeemia roll on jätkuvalt Eesti teaduse arendamine ja edendamine ning Eesti riigi sotsiaalse ja majandusliku arengu toetamine.

**Eelnõu § 11** – sätestatakse Eesti Teadusinfosüsteemi eesmärgid, milleks on erineval otstarbel teadus- ja arendustegevuse alaste andmete ja teabe kogumine, töötlemine ning kättesaadavaks tegemine erinevatele osapooltele. Eesti Teadusinfosüsteem on oluline riiklik andmekogu, mille eesmärk on tagada teabe olemasolu teadus- ja arendustegevuse ja selle osapoolte kohta, samuti tagada asutuste, isikute ja projektide hindamiseks vajalik keskkond. Eesti Teadusinfosüsteemi kui riikliku andmekogu pidamise tingimused kehtestatakse Vabariigi Valitsuse määrusega.

**3.3. Teadus- ja arendusasutused**

Põhiseaduse § 38 ütleb, et teadus ja kunst ning nende õpetused on vabad ning ülikoolid ja teadusasutused on seaduses ettenähtud piires autonoomsed. Seega on põhiseaduses sätestatud põhiõigustena teaduse ja selle õpetuse vabadus ning teadusasutuste ja ülikoolide autonoomia. Ülikooli ja teadusasutuse autonoomia tähendab seda, et taolisel asutusel peab olema avar enesekorraldusõigus. Institutsionaalne autonoomia tähendab piisavat iseseisvust osas, mis puudutab sisemist organisatsiooni ja juhtimisstruktuuri, ressursside asutusesisest jagamist ja ressursside hankimist erasektorist, oma töötajaskonna värbamist ning tingimuste seadmist õppetööks, eriti aga teadus- ja õpetustegevuse vabadust.

PS kohaselt saab ülikoolide ja teadusasutuste autonoomiat piirata seaduse alusel. Autonoomia kaitsmise kõrval paneb PS seadusandjale kohustuse ülikoolide ja teadusasutuste korraldust reguleerida. Lihtreservatsioonist tulenevalt on seadusandjal märkimisväärne otsustusruum. Piiranguks peab eksisteerima piisav õigustus. Näiteks on riigil õigus teadusasutuse tegevust suunata rahastamisprioriteetide kindlaksmääramise teel. Õigustavaks asjaoluks on riigi huvi tagada teadus- ja arendustegevus riigi majanduse ja teiste oluliste valdkondade seisukohalt prioriteetsetes valdkondades.

Ülikoole ja teadusasutusi võib allutada mõõdukale väliskontrollile, kaasates juhtorganitesse poliitika, majanduse ja vabakonna esindajaid. Kaaluka avaliku huvi tõttu on lubatav riiklik järelevalve ülikoolide üle, nende evalveerimine jm kvaliteedi kontrollimine. Kvaliteedi hindamisel on paratamatu kriteeriumide avatus, seadusega ei ole võimalik jäigalt fikseerida eeldusi, millest lähtudes teadusasutus evalveerituks loetakse.

Eelnõu väljatöötamisel osalenud töörühmade töö tulemusena leiti, et seadust tuleb muuta ning tuua selgemalt välja, millised sätted kehtivad kõikide teadus- ja arendusasutuste kohta ning millistega reguleeritakse positiivselt evalveeritud teadus- ja arendusasutuste tegevust. Väljatöötamiskavatsuse ettevalmistamisel leiti, et tuleb muuta teadus- ja arendusasutuse mõistet. Olulise tunnusena oli kavas lisada, et teadus- ja arendusasutus peab olema vähemalt ühes valdkonnas positiivselt evalveeritud. Eelnõu ettevalmistamisel leiti, et antud tingimus on hetkel tegutsevate, kuid evalveerimata asutuste jaoks liigselt piirav. Nii näiteks on mitmete välistrahastust võimaldavate programmide tingimustes toodud, et toetuse saajaks võib olla teadus- ja arendusasutus, kuid evalveerimise nõuet nendes tingimustes kehtestatud ei ole. Seega peaks ka evalveerimata asutustel säilima õigus nimetada ennast teadus- ja arendusasutuseks, kui ta vastab seaduse §-s 12 kehtestatud nõuetele.

Eestis on 2021. aasta seisuga 22 teadus- ja arendusasutust, mis on positiivselt evalveeritud vähemalt ühes teadus- ja arendustegevuse valdkonnas. Nende hulgas on 6 avalik-õiguslikku ülikooli (Tartu Ülikool, Tallinna Tehnikaülikool, Tallinna Ülikool, Eesti Maaülikool, Eesti Muusika- ja Teatriakadeemia ning Eesti Kunstiakadeemia), üks eraõiguslik ülikool (Estonian Business School), üks avalik-õiguslik TA asutus (Keemilise ja Bioloogilise Füüsika Instituut), 8 eraõiguslikku TA asutust (Cybernetica AS, Protobios OÜ, STACC OÜ, BioCC OÜ, Toidu- ja Fermentatsioonitehnoloogia Arenduskeskus AS, Tervisetehnoloogiate Arenduskeskus AS, Icosagen Cell Factory OÜ, Eesti Metroloogia Keskasutus AS Metrosert) ning 6 riigi TA asutust (Eesti Taimekasvatuse Instituut, Eesti Teaduste Akadeemia Underi ja Tuglase Kirjanduskeskus, Tervise Arengu Instituut, Eesti Kirjandusmuuseum, Eesti Rahva Muuseum, Eesti Keele Instituut). Enamik asutustest on positiivselt evalveeritud ühes teadus- ja aredustegevuse valdkonnas (16). Kaks suuremat ülikooli on evalveeritud kõigis kuues valdkonnas, kolm asutust kolmes valdkonnas ning üks asutus 2 valdkonnas.

Lisaks evalveeritud teadus- ja arendusasutustele tegutseb Eestis veel teadus- ja arendusasutusi, mis vastavad küll teadus- ja arendusasutuse tunnustele, kuid ei ole kas taotlenud evalveerimist või ei ole nende taset hinnatud piisavaks. Selliste asutuste hulka kuuluvad näiteks erinevate ministeeriumite haldusalas olevad asutused (muuseumid, sihtasutused jne).

**Eelnõu § 12** – sarnaselt kehtiva seaduse sätetele loetakse teadus- ja arendusasutuseks juriidiline isik või asutus, mille põhitegevuseks on teadus- ja arendustegevuse läbiviimine ning põhitegevusega kaasnevateks tegevusteks teadmiste levitamisega seotud tegevused. Samuti on tingimuseks seatud vajaliku teadus- ja arendustegevusega seotud personali olemasolu. Silmas on peetud eelkõige põhikohaga personali olemasolu, kes tagaks asutuses läbiviidavate teadus- ja arendustegevuste jätkusuutlikkuse, mida ajutise tööjõuga ei ole võimalik tagada. Samuti on seatud nõue piisava taristu olemasolule.

Seaduses on lähtutud riigiabi raamistikust[[7]](#footnote-8), milles defineeritakse teadusasutust järgmiselt:

teadusasutus – üksus, nagu ülikool või uurimisinstituut, olenemata selle õiguslikust seisundist (avalik-õiguslik või eraõiguslik üksus) või finantseerimise viisist; üksuse peamine eesmärk on viia läbi alusuuringuid, rakendusuuringuid või arendustegevust ja levitada nende tulemusi õpetamise, publikatsioonide või tehnoloogiasiirde kaudu; kogu kasum investeeritakse uuesti oma teadustegevusse, selle tulemuste levitamisse või õpetamisse; ettevõtjatel, kes avaldavad mõju sellisele üksusele, nt aktsionäridel või liikmetel, ei ole eelisjuurdepääsu sellise üksuse teaduspotentsiaalile ja tema saavutatud teadustulemustele.

Riigiabi raamistik sätestab, et kui sama üksus tegeleb nii majandusliku kui ka mittemajandusliku tegevusega (eesmärgiga vältida majandustegevuse ristsubsideerimist), ei ole mittemajandusliku tegevuse riikliku rahastamise puhul tegemist riigiabiga, kui kahte liiki tegevust ning nende kulusid ja rahastamist on võimalik selgelt eristada, eesmärgiga vältida majandustegevuse ristsubsideerimist). Tõend selle kohta, et kulud on nõuetekohaselt eristatud, võib olla teadus- ja arendusasutuse raamatupidamise aastaaruanne. Teadusasutus tegeleb majandustegevusega, kui tegevus sisaldab toodete ja teenuste pakkumist teataval turul. Teadusasutuste esmane tegevus, nimelt koolitus töötajate oskuste suurendamiseks ja parandamiseks, sõltumatu teadus- ja arendustegevus teadmiste laiendamiseks ja parema mõistmise eesmärgil, sealhulgas koostöö teadus- ja arendustegevuses ning teadustegevuse tulemuste levitamine ei ole tavaliselt majandustegevus. Kehtivas TAKSis on toodud nõue, et majanduslik ja mittemajanduslik tegevus peab olema eristatud ning sama nõue jääb alles ka uude seadusesse, kuid sätestatakse finantseerimise peatükis. Antud nõude eesmärk on tagada, et riigieelarvest rahastatavatest meetmetest ei finantseeritaks teadus- ja arendusasutuse majanduslikku tegevust, kuna sel juhul oleks tegemist riigiabiga. Samuti jäetakse seadusesse alles põhimõte, mille kohaselt suunatakse avalikest vahenditest finantseeritud teadus- ja arendustegevuse tulemused tagasi asutuse põhitegevustesse või põhitegevustega kaasnevatesse tegevustesse.

**Eelnõu § 13** – positiivselt evalveeritud teadus-ja arendusasutuse esmane ülesanne on teaduste edendamine, kuid ka valmisolek osutada nii ettevõtetele kui ka avaliku sektori asutustele teadus- ja arendustegevustel põhinevaid teenuseid. Nende ülesannete täitmisega toetavad teadus- ja arendusasutused nii majanduse kui ühiskonna arengut ja rahvuskultuuri püsimist, kuid ka rahvusvahelistumist. Sarnaselt kehtiva seadusega on sätestatud teadus- ja arendusasutuse ülesandena avalikest vahenditest finantseeritud teadus- ja arendustegevuse tulemuste kättesaadavus avalikkusele. Teadus- ja arendusasutuste ülesanne on tagada, et asutuses tehtav teadus- ja arendustegevus vastaks üldtunnustatud eetikanormidele ja teaduse heale tavale, tõstes sellega teadus- ja arendustegevuse usaldusväärsust ning vähendades väärkäitumisjuhtumite tekkimist teadus- ja arendustegevuses. Uue ülesandena on positiivselt evalveeritud teadus- ja arendusasutustele kehtestatud nõue teadus- ja arendustegevusega seotud andmete kättesaadavaks tegemise kohta Eesti Teadusinfosüsteemis.

**Eelnõu § 14** – Seaduseelnõu ettevalmistamise faasis töörühmades toimunud aruteludel lepiti kokku, et evalveerimisega seotud regulatsiooni seaduse tasemel oluliselt ei muudeta. Evalveerimist viiakse läbi korralise evalveerimise või sihtevalveerimisena. Evalveerimise, sealhulgas korralise evalveerimise läbiviimine, sätestatakse seaduses ETAGi ülesandena. Korralise evalveerimise korraldust reguleeritakse ka edaspidi ministri määrusega ning sätestada selles, et evalveerimise korra ja hindamisjuhendi kinnitab evalveerimise korraldaja kooskõlastatult Haridus- ja Teadusministeeriumiga. Säilib põhimõte, et korraline evalveerimine toimub seitsmeaastaste tsüklitena. Kuivõrd korraline evalveerimine toimub tsüklitena, vaadatakse evalveerimise sisu ja korraldus iga uue evalveerimise vooru ettevalmistamisel üle, lähtudes vahepealsel perioodil toimunud rahvusvahelistest ja muudest arengutest teaduse kvaliteedi hindamisel. Korraline evalveerimine on seotud riigipoolse rahastamisega. Sihtevalveerimise sisu jääb seaduse tasemel samaks.

Teadust evalveeritakse Eestis regulaarselt juba 1991. aastast alates. Kui algselt oli evalveerimise ajendiks olemasoleva teaduspotentsiaali kvantitatiivne ja kvalitatiivne hindamine, siis peatselt lisandus eesmärgina ka teadustulemuste kasutamise hindamine ühiskonna ja riigi arengu probleemide lahendamisel. Evalveerimine määratleti ka 1997. aastal vastu võetud teadus- ja arendustegevuse korralduse seaduses kui vähemalt kord seitsme aasta jooksul toimuv teadus- ja arendustegevuse taseme rahvusvaheline hindamine. 2010. aastal muudeti korralise evalveerimise tingimusi ning see andis võimaluse teadusmaastiku korrastamiseks. 2017. aastal tehti korralise evalveerimise sisus ja korralduses muudatusi, mis puudutasid evalveerimise läbiviimist kuues OECD Frascati käsiraamatus käsitletud teadusvaldkonnas senise nelja asemel, korralise evalveerimise ja institutsionaalse akrediteerimise omavahelist kooskõlla viimist ning ETISe andmetel põhineva eeltäidetud taotlusvormi kasutuselevõttu. Viimane muudatus seoses korralise evalveerimisega jõustus seaduses 2019. aastal, mil toodi seaduses selgemalt välja, et korraline evalveerimine toimub kõikides teadus- ja arendusasutustes samaaegselt korra seitsme aasta jooksul läbi viidavate voorudena. Sihtevalveerimisi on läbi viidud aastast 2010 ning valminud on 9 raportit programmide ning erinevate teadusvaldkondade kohta[[8]](#footnote-9).

Seaduses tuuakse selgelt välja, et korraline evalveerimine toimub kõikides teadus- ja arendusasutustes samaaegselt korra seitsme aasta jooksul läbi viidavate voorudena. Evalveerimise otsus kehtib kuni järgmise vooru otsuste kinnitamiseni. Erakorraliselt saab teadus- ja arendusasutus evalveerimist teatud tingimustel (täiendav vajadus vooruväliseks evalveerimiseks, vähemalt 3 asutuse soov taotleda evalveerimist) taotleda ka voorude vahepeal, kuid sel juhul peab teadusasutus osalema evalveerimisel järgmises korralises voorus. Evalveerimise erakorraline voor viiakse läbi juhul, kui evalveerimist taotleb voorude vahelisel perioodil vähemalt kolm teadus- ja arenndusasutust. Mitme teadus- ja arendusasutuse korraga evalveerimise nõue on seatud, kuna see annab võimaluse paremini hinnata ja võrrelda erinevaid teadus- ja arendusasutusi, kes evalveerimist soovivad, samuti võimaldab saamaegne hindamine arvestada nii ajalise kui ka finantsilise kuluga. Evalveerimine on vooruline tegevus, mis tähendab asutuste jaoks ühekordset koormust pikema perioodi järel. Samas on seitsmeaastane periood piisavalt pikk ajavahemik, mille jooksul võib tekkida vajadus täiendava vooru järele.

**Eelnõu § 15** – seaduses sätestatakse, et teadus- ja arendusasutused võivad olla asutatud nii riigiasutusena, kohaliku omavalitsuse asutusena, avalik-õigusliku juriidilise isikuna, avalik-õigusliku juriidilise isiku asutusena või eraõigusliku juriidilise isikuna. Riigiasutusena tegutseva teadus- ja arendusasutuse asutamine ja ümberkorraldamine on Vabariigi Valitsuse, kohaliku omavalitsuse asutuse puhul kohaliku omavalitsuse volikogu pädevuses. Seaduses ei ole eraldi käsitletud avalik-õigusliku juriidilise isikuna tegutsevate teadus- ja arendusasutustega seonduvat, kuna see on sätestatud avalik-õigusliku juriidilise isiku kohta käivas seaduses. Samuti ei ole vajadust sätestada eraõigusliku juriidilise isikuna tegutseva teadus- ja arendusasutuse kohta käivat, kuna eraõigusliku juriidilise isiku õiguslik seisund, tegevuse alused ning juhtorganid sätestatakse eraõigusliku juriidilise isiku kohta käivas seaduses.

**Eelnõu § 16** – antud paragrahvis tuuakse välja riigi- ja kohaliku omavalitsuse teadus- ja arendusasutuse direktori pädevus, konkursi läbiviimise ning töölepingu sõlmimisega seotud sätted. Erisus võrrelduna töölepingu seadusega seisneb töölepingu tähtajalisuses, tööleping sõlmitakse kuni 5 aastaks. Samuti sätestatakse järjestikku sõlmitavate lepingute ja tähtajalise töölepingu pikendamisega seotud erisused. Lõikes 4 tuuakse välja, et teadus- ja arendusasutuse eesmärgid ja korraldamine, sealhulgas juhtorganite pädevus, kirjeldatakse asutuse põhimääruses, arvestades sealjuures § 12 toodud teadus- ja arendusasutusele kehtestatud nõudeid ning teadus- ja arendusasutuse staatusega kaasnevaid õigusi.

**Eelnõu § 17** – Teadus- ja arendusasutuse liikmeskonda kuuluvad alus- ja rakendusuuringuid või arendustegevust läbiviivad isikud, samuti tehnikud, abipersonal ja teised õigusaktides nimetatud isikud. TA asutuste liikmeskonnaga seotud muudatused viidi kehtivasse seadusess 2019. aastal, võttes aluseks laialdaselt aktsepteeritud juhendmaterjale. Seaduses eraldi akadeemilise töötaja ametikohti välja ei tooda. Paragrahvis on viidatud kõrgharidusseadusele ja selle 5. peatükis sisalduvate sätete kohaldamisele, tuues erandina välja § 34 lõigetes 6 ja 7 sätestatu. Nimetatud lõigetes on viidatud tähtajalise töölepingu sõlmimisega seotud sätetele. Muudatusi võrrelduna kehtiva seadusega ei tehta.

**3.4. Teadus- ja arendustegevuse ning innovatsiooni finantseerimine**

PS § 38 lg 2 nõuab, et ülikoolide ja teadusasutuste korraldus tagaks piisava rahastamise ning määratleks riikliku rahastamise tingimused. Nii akadeemiline vabadus kui ka institutsionaalne autonoomia ei oleks täielikud, kui teadlastel, ülikoolidel ja teadusasutustel puuduksid vahendid teadusuuringute tegemiseks ning õpetamiseks. Alus- ja rakendusuuringute erisusi arvestades on riigil kohustus toetada alusuuringute tegemist teadusasutustes, sest nendeks uuringuteks erasektorist vahendite leidmine ei ole tõenäoline. Sama kehtib rahvusteaduste kohta, mille edendamine on Eesti rahvuskultuuri ja omariikluse püsimajäämise eeldus[[9]](#footnote-10).

PS § 38 kui vabadusõigus kohustab riiki üldiselt üksnes hoiduma akadeemilisse vabadusse sekkumast. Akadeemiline vabadus ei ole sooritusõigus. Sellele tuginedes ei saa õppejõud nõuda enda teadusteema rahastamist, kui see teema ei kuulu riigi või ülikooli prioriteetide hulka. Teadusuuringuid takistav riive võib seisneda ka juurdepääsu piiramises riigi valduses olevatele teadustegevuseks vajalikele andmetele (nt statistika)[[10]](#footnote-11).

Riigil ei ole keelatud teadlasi toetada. Avalikud huvid (rahvusteaduste puhul nt mh PS preambuli 5. lauseosa) lausa nõuavad teadus- ja arendustegevuse riigipoolset toetamist. Ent kui riik teadustegevust toetab, siis ei tohi seda teha diskrimineerivalt. Diskrimineerimine ei ole toetuse jagamine kvaliteedi alusel (nt teadusgrantide jagamine eksperdiarvamuste alusel), samuti toetuste jagamisel riigi prioriteetidega arvestamine (vt ka ELTL art 179)[[11]](#footnote-12).

Riigi ülesanne teadus- ja arendustegevuse korraldamisel on seega tagada vahendid teadusuuringute läbiviimiseks, eriti suure ebaõnnestumise riskiga seotud teadusuuringute läbiviimiseks, jättes asutustele siiski vabaduse teadustegevust ise korraldada. Samas on riigil lähtuvalt põhiseadusest õigus jagada toetusi kvaliteedi alusel ning arvestada riigi prioriteetidega. Põhiseaduse mõte ei ole seega toetada teadus- ja arendusasutuste kogu teadus- ja arendustegevust, vaid ainult seda osa, mis on riigi seisukohalt vajalik ja mille rahastamiseks ei ole võimalik kaasata teisi rahastamisallikaid. Seega tuleb seaduse tasandil sätestada, mil viisil saab riik rahastamise korralduse kaudu sekkuda tehtava teadustöö kvaliteedi tagamisse ning arvestada riigi prioriteetidega. Sellest lähtuvalt on vaja seaduse tasandil sätestada:

• Peamised rahastusinstrumendid ning nendest rahastatavad tegevused;

• Asutuste ligipääsu tingimused riigi rahastusinstrumentidele;

• Rahastusinstrumentide rakendamisele seatavad tingimused.

Avaliku sektori rahastus moodustab Euroopa riikides keskmiselt 35% kogu TA kulutuste mahust, kuid see on Euroopa riikide lõikes väga erinev[[12]](#footnote-13). Eestis on vastav näitaja 42,8% (2020. aasta andmed)[[13]](#footnote-14), kusjuures ligikaudu 90% avaliku sektori TA rahastusest kulutatakse avalikus sektoris. Seega on avaliku sektori vahenditel TA rahastamisel väga oluline roll. Teadus- ja arendustegevuse rahastamise osas on saavutatud ühiskondlik kokkulepe tõsta riikliku rahastamise maht 1%-ni SKP-st ning rahastamise maht on viimaste aastate jooksul oluliselt tõusnud (131 miljonilt eurolt 2016. a 206 miljonile eurole aastal 2021). Aruteludes keskenduti eelkõige teadus- ja arendustegevuse rahastamisele, innovatsiooni rahastamine toimub ka edaspidi eraldi rahastamismeetmete kaudu.

Eelnõu ettevalmistamisel lepiti töörühmades kokku, et seaduse tasandil sätestatakse kindla eesmärgi, otstarbe ja sihtrühmadega rahastusinstrumentide kategooriad. Ligipääs rahastusinstrumentidele on seotud asutustes tehtava teadustöö kvaliteediga. Evalveerimise korraldus tagab selle, et hinnatud asutuste teadus- ja arendustegevuse kvaliteet ning maht on kõrge ning teadustöö ühiskondlik mõjukus suur. Evalveerimata asutuste, kellel on kohustus tegeleda teadus- ja arendustegevusega, on tagatud ligipääs neile rahastusinstumentidele, mis on seotud avalikes huvides tehtavate uurimisprojektidega.

Baasfinantseerimise asemel viiakse teadus- ja arendusasutuse stabiilse rahastamisinstrumendina sisse tegevustoetus, mis on suunatud teadussüsteemi institutsionaalse järjepidevuse ning kvaliteetse ja mitmekesise teadusbaasi kindlustamisele. Asutustel on võimalik tegevustoetuse kui stabiilse rahastamisallika mahu piires teha strateegilisi valikuid ja kujundada asutuse vajadustest lähtuv teadlaskarjääri mudel. Riigipoolne rahastamine tagatakse kõigile positiivselt evalveeritud teadus- ja arendusasutustele, kes täidavad avalikke ülesandeid.

**Eelnõu § 18** – sätestatakse teadus- ja arendustegevuse finantseerimise üldpõhimõtted. Seaduses sätestatakse teadus- ja arendustegevuse finantseerimise allikad, samuti teadus- ja arendustegevuse avalikest vahenditest finantseerimise eesmärk. Eesmärgi sätestamisel on lähtutud põhiseaduse § 38 lg 2 mõttest, mille kohaselt peab riik tagama vahendid akadeemilise vabaduse ja teadusasutuste institutsionaalse autonoomia realiseerimiseks. Teadus- ja arendustegevuse avalikest vahenditest finantseerimise peamine eesmärk on tagada teadus- ja arendustegevuse järjepidevus ja piisav kvaliteet. Sättes on viidatud eelnõu §-le 3, kus on sätestatud teadus- ja arendustegevuse põhimõtted, seega on finantseerimine otseselt seotud teadus- ja arendusasutustes tehtava teadus- ja arendustegevuse vastavusega üldistele põhimõtetele. Lõikes 3 on nimetatud rahastusinstrumentide kategooriad. Rahastusinstrumentide tingimused, neist rahastatavad tegevused ja ligipääs nendele instrumentidele sätestatakse peatüki teistes paragrahvides ja alamaktides.

**Eelnõu § 19** – uue rahastusinstrumentide kategooriana sätestatakse seaduses tegevustoetus. Üleminek baasfinantseerimiselt teadus- ja arendusasutuste tegevustoetusele lepiti kokku juba 2016. aastal, kui Eesti Teadusagentuuri ettevalmistamisel koostati uurimistoetuste ja baasfinantseerimise uus kontseptsioon. Tegevustoetuse eesmärgiks on teadussüsteemi institutsionaalse järjepidevuse ning kvaliteetse ja mitmekesise teadusbaasi kindlustamine, sh kõrgharidusele vajaliku teadussisendi tagamine. Tegevustoetuse sihtrühmaks on teadus- ja arendusasutused, kes on vähemalt ühes teadusvaldkonnas positiivselt evalveeritud. Planeeritava muudatusega tagatakse asutuste rahastamise stabiilsus tegevustoetuse baasosa mahus ning tulemusosa suurus sõltub asutuse tegevusest nendes valdkondades, mis on seaduse või selle alamaktide tasandil kriteeriumitena kokku lepitud (näiteks publitseerimise mahu või ettevõtluskoostööga seotud kriteeriumid). Uus rahastamissüsteem toetab teadlaskarjääri mudeli rakendamist ning asutustele antav tegevustoetus tagab teadlaste töö stabiilsema rahastamise. Rahastamise süsteemi muudatused toetavad asutuste motivatsiooni ja võimekust ettevõtetega koostööks.

Tegevustoetuse arvutamise skeem on mõnevõrra erinev baasfinantseerimise puhul kasutatust. Kui baasfinantseerimise puhul kujunes kogu asutusele eraldatav summa asutuse tulemuste põhjal, siis uus skeem näeb ette, et teatav osa tegevustoetusest ehk baasrahastus kujuneb eelmistel aastatel eraldatud tegevustoetuse (või varasema baasfinantseerimise) mahu põhjal ning ülejäänud osas tulemusrahastus konkreetsete kokkulepitud komponentide põhjal. Ülikoolide ja avaliku sektori asutuste puhul tähendab see tegevustoetuse rahastamise suuremat läbipaistvust ning suuremat stabiilsust.

Asutustel on tegevustoetusest võimalik rahastada kõiki kulusid, mis on seotud asutuse institutsionaalse järjepidevuse ning kvaliteetse ja mitmekesise teadusbaasi kindlustamisega, sealhulgas kõrgharidusele vajaliku teadusbaasi tagamisega. Asutusel on tegevustoetusest võimalik rahastada personalikulusid, töötajate arengukulusid vastavalt asutuse personalipoliitikale, asutuse vajadustest lähtuvad taristukulusid, sh amortisatsiooni, aparatuuri, teadustööks vajalikke materjale ja seadmeid, asutuse halduskulusid (küte, elekter, vesi jne), asutuse põhitegevusega seotud kommunikatsioonikulusid, asutuse teadushaldusteenuste arendamist, sh teadmussiirde võimekust, laboriteenuseid, samuti välisprojektide kaasrahastust ning teaduspublikatsioonide avaldamistasusid.

Seaduse väljatöötamise käigus leidsid kaasatud osapooled, et riigipoolne rahastamine peab olema võimaldatud kõikidele teadus- ja arendusasutustele, mis on vähemalt ühes teadus- ja arendustegevuse valdkonnas positiivselt evalveeritud. Töörühmadel ei olnud üksmeelt selles osas, kas eraõiguslikud ning avaliku sektori teadus- ja arendusasutused peaksid saama tegevustoetust samade kriteeriumite alusel. Seetõttu pakuti väljatöötamiskavatsuses välja kaks alternatiivi. Esimese alternatiivi kohaselt eraldatakse tegevustoetust kõikidele positiivselt evalveeritud TA asutustele ühtedel alustel ning ühesuguste näitajate põhjal. Teise alternatiivi kohaselt eraõiguslikele TA-asutustele tegevustoetust ei eraldata, kuid neile eraldatakse sihttoetust selgelt defineeritud avaliku hüvega seotud ülesannete täitmiseks.

Seaduse ettevalmistamise käigus leiti, et eraõiguslike TA asutuste ettevõtluslepingutest saadava tulu võimendamine ei ole nende asutuste riigipoolse toetamisega kooskõlas. Arvestades positiivselt evalveeritud TA asutuste võrdse kohtlemise põhimõtet langes eelnõu väljatöötamise käigus valik esimese alternatiivi kasuks, kus kõigile positiivselt evalveeritud TA asutustele antakse tegevustoetust. Eraõiguslikele TA asutustele toetuse eraldamisel arvestatakse üksnes neid komponente, mis on käsitletavad teadus- ja arendustegevusest saadava avaliku hüvena – teadus- ja arendustegevuse tulemusena valminud publikatsioone, patente, TA toetuslepingutest (mitte ettevõtluslepingutest) saadavat tulu ningdoktorantide juhendamist nendes asutustes.

Tegevustoetuse baasosa arvutamisel leitakse iga teadus- ja arendusasutuse osakaal, arvestades teadus- ja arendusasutusele tegevustoetuse määramise kalendriaastale eelneva kolme kalendriaasta jooksul eraldatud tegevustoetust ja samal perioodil teadus- ja arendusasutustele eraldatud tegevustoetuste kogumahtu. Tegevustoetusele üleminekule eelnenud perioodi kohta võetakse arvesse asutustele eraldatud baasfinantseerimist. Kui asutus ei ole varasemalt üldse baasfinantseerimist või tegevustoetust saanud, siis sellele asutusele esimese aasta eest ei arvestata tegevustoetuse baasosa, vaid üksnes tulemusosa vastavalt tegevustoetuse määruses kehtestatud kriteeriumitele.

Tegevustoetus võimaldab teadus- ja arendusasutustel katta ka teadlaskarjääri mudeliga seotud kulud, kusjuures teadus- ja arendusasutuste autonoomiat ei piirata selles osas, kui suur osa tegevustoetusest peaks minema akadeemiliste töötajate töötasudeks.

Töörühmad ei olnud VTK ettevalmistamise protsessis üksmeelel selles osas, kas tegevustoetuse tingimustes peaks sätestama, et iga avaliku sektori TA asutusega räägitakse eraldi läbi, kui suure osa tegevustoetusest peavad asutused minimaalselt eraldama akadeemiliste töötajate töötasudeks. Personalikulude osakaal baasfinantseerimisest on asutuste ja ka aastate lõikes olnud väga erinev, ulatudes 13-48% keskmiselt aastate lõikes (kõigi asutuste peale kokku) ja 13-94% asutuste lõikes (2014-2019). Töörühmades oli arutusel 2 alternatiivi. Esimese alternatiivi kohaselt otsustavad asutused ise, kui suure osa tegevustoetusest teadlaste töötasudeks määravad. Teise alternatiivi kohaselt sätestatakse seaduses või selle alamaktides, et iga avaliku sektori TA asutusega räägitakse eraldi läbi, kui suure osa tegevustoetusest peavad asutused minimaalselt eraldama akadeemiliste töötajate töötasudeks. Erasektori töösuhetesse riik ei sekku. Teadlaste töötasudeks minev kindel osa tegevustoetusest võimaldaks teadlastel saavutada suurema kindlustunde töökoha stabiilsuse osas, samuti võimaldaks see asutusel üles ehitada teadlase karjäärimudeli ning rahastada teadlaste püsitöökohti. Valik langes esimese alternatiivi kasuks, mis on kooskõlas protsessi algul sõnastatud põhimõtetega, mille kohaselt teadus- ja arendusasutuste autonoomiat ei vähendata.

**Eelnõu § 20** – seadus defineerib uurimistoetuse kui konkurentsipõhise toetuse teadus- ja arendustegevuse projekti läbiviimiseks, viidates sealjuures teadlase poolt tulevale algatusele (nö alt-üles algatus). Uurimistoetus on mõeldud kõrgetasemelise teadus- ja arendusprojekti läbiviimiseks, kuid ka uuenduslikes uurimissuundades tehtava teadus- ja arendustöö rahastamiseks. Uurimistoetuse konkursid on avalikud ning nende läbiviimise tingimused ja korra kinnitab vastava valdkonna minister.

Uurimistoetuste sihtgrupiks on evalveeritud teadusasutustes töötavad teadlased ning uurimisrühmad. Instrumentide hulka kuuluvad konkurentsipõhised uurimistoetused (stardigrant, rühmagrant, arendusgrant), samuti teaduse tippkeskused ning teised konkurentsipõhised rahastusinstrumendid. Rahastatavate kulude hulka kuuluvad uurimisprojektide täitjate töötasu, samuti uurimisprojektiga seotud koolitus- ja lähetuskulud, uurimisprojekti elluviimiseks vajalikud materjalid ja seadmed, asutuse üldkululõiv, samuti avaldamistasud ja erandkorras ka riigieelarvelist toetust saavad doktorant-nooremteadurid.

Haridus- ja Teadusministeeriumi haldusalas korraldab uurimisprojektide rahastamist ja uurimistoetuste eraldamist Eesti Teadusagentuur, kes kaasab oma tegevusse pädevaid eksperte ning on rahastamisotsuste tegemisel sõltumatu. Uurimistoetuste taotlusi hindab teadus- ja arendustegevuse eri valdkondade tunnustatud teadlastest koosnev hindamisnõukogu.

**Eelnõu § 21** - sihttoetuste eesmärgiks on ühiskonna, sh ettevõtluse, nõudlusest tuleneva TA vajaduste rahuldamine. Tegemist on nn ülalt-alla rahastamisega, kus nõudlus TA järele tekib tellimusena teadlastele ja uurimisrühmadele väljastpoolt, kas ettevõtlussektorist või avalikust sektorist. Sihttoetusena jagatakse näiteks ministeeriumite TA meetmete vahendeid, samuti kuuluvad nende alla temaatilised TA programmid (võrdluseks nt RESTA, IT akadeemia teadusmeede) ja sihtgrandid. Rahastatavate kulude hulka kuuluvad uurimisprojektide täitjate töötasu, samuti koolitus- ja lähetuskulud, uurimisprojekti elluviimiseks vajalikud materjalid ja seadmed, asutuse üldkululõiv, samuti avaldamistasud. Rahastamistingimused on spetsiifilised igale sihttoetuse meetmetele tulenevalt meetme eesmärgist, kuid taotlemine toimuks reeglina Eesti Teadusinfosüsteemi kaudu. Teadus- ja arendusprojektide menetlemise ja hindamise kompetentsi tagab valdkonna eest vastutav ministeerium, kaasates vajadusel Eesti Teadusagentuuri kui teadus- ja arendustegevuse toetamise kompetentsikeskuse.

**Eelnõu § 22** - süsteemitoetus on mõeldud teadussüsteemi toimimiseks vajaliku institutsionaalse ja tehnilise toetusena. Süsteemitoetus hõlmab lisaks TA asutustele mitmeid teisi TAI süsteemi osapooli, näiteks Eesti Teadusagentuur ja Eesti Teaduste Akadeemia. Rahastamisinstrumentide hulka kuuluvad riiklik teekaardi investeeringutoetus ja tuumiktaristu toetus, rahvusvahelistes teadustaristutes ja koostööprogrammides (nt partnerlused, missioonid) osalemise toetamine, ühislaborite arendus (PPP skeemid), ETAG ja ETA tegevustoetus, ETISe arendus, teaduspreemiad, teadusraamatukogud, ligipääs teadusandmebaasidele, teaduskollektsioonid, teadlase personaalse arenguga seotud mobiilsustoetused, aga ka TAI poliitika seire. Rahastatakse kulusid tulenevalt instrumendi eesmärgist. Süsteemitoetuse eraldamise tingimused kinnitatakse valdkonna eest vastutava ministri poolt käskkirjaga.

**Eelnõu § 23** – paragrahvis sätestatakse tegevustoetuse, sihttoetuse ja süsteemitoetuste eraldamise viisid lähtuvalt sellest, millise asutusega on tegu. Avalik-õiguslike juriidiliste isikutega sõlmitakse kolmeks kuni viieks aastaks haldusleping, mille raames sõlmitakse igal kalendriaastal rahastamise kokkulepe. Halduslepingu sõlmimisele eelnevad läbirääkimised, mille käigus täpsustatakse oodatavad tulemused. Riigi teadus- ja arendusasutustele eraldatakse toetus käskkirjaga ning eraõigusliku juriidilise isikuna tegutseva teadus- ja arendusasutusega sõlmitakse vastav leping.

**Eelnõu § 24** - innovatsiooni finantseerimise tingimused ja kord sätestatakse valdkonna eest vastutava ministeeriumi poolt konkreetsete rahastamisinstrumentide tingimustes.

**Eelnõu § 25** sätestatakse järelevalve teadus- ja arendusasutuste üle, sealhulgas haldusjärelevalve teostaja õigused.

**3.5. Seaduse rakendamine**

Eelnõu § 26 sätestatakse üleminekusätted, mis puudutavad korralise evalveerimise tulemuste kehtivust ja uue vooru toimumise aega. Teises lõikes täpsustatakse, et tegevustoetuse baasosa arvestamisel kasutatakse sellel perioodil, kui asutused said baasfinantseerimist, baasosa arvutamisel baasfinantseerimise andmeid.

**IV Eelnõu terminoloogia**

*Täiendamisel*

**V Eelnõu vastavus Euroopa Liidu õigusele**

Eelnõul ei ole Euroopa Liidu õigusega puutumust.

**VI Seaduse mõjud**

*Täiendamisel*

**VII Seaduse rakendamiseks vajalikud kulutused ja seaduse rakendamise eeldatavad tulud**

Seaduse rakendamisega ei kaasne riigile täiendavaid kulusid. Eesti teaduslepe sõlmiti 19.detsembril 2018 ühiskondliku kokkuleppena Eesti teaduse ja innovatsiooni arengu kindlustamiseks. Teadusleppe kohaselt tõstetakse teadus- ja arendustegevuse riiklik rahastamine kolme aasta jooksul (2020–2022) vähemalt 1 protsendini sisemajanduse kogutoodangust ning edaspidi hoitakse seda samal tasemel. Kõik seaduse rakendamisega kaasnevad kulud kaetakse riigieelarvest eraldatavatest vahenditest (1% SKP-st vastavalt teadusleppes kokku lepitule). Seoses lisanduvate tegevustega kasvab Eesti Teadusagentuuri eelarve, kuid vajalikud kulud hüvitatakse riigieelarvest teadus- ja arendustegevuse toetamiseks eraldatavatest vahenditest.

Teadus- ja arendustegevuse rahastuse mahuks aastal 2022 on planeeritud 1% SKP-st, milleks on riigieelarves ette nähtud 323,7 mln eurot. Võrreldes tänavuse aastaga lisandub teadus- ja arendustegevuse ning innovatsiooni toetuseks uuel aastal üle 40 miljoni euro. Lisanduvast rahast suunatakse Haridus- ja Teadusministeeriumi kaudu teadussüsteemi toimimise kindlustamiseks 16,3 miljonit eurot ning Majandusja Kommunikatsiooniministeeriumi kaudu ettevõtete teadus- ja arendustegevuse ning innovatsiooni toetuseks samuti 16,3 miljonit eurot. Teistele ministeeriumitele on ette nähtud kokku 8,2 miljonit eurot valdkondlike poliitikate teadmistepõhiseks kujundamiseks. Haridus- ja Teadusministeeriumile määratud lisaraha suunatakse nii uurimistoetuste mahu kui teadusasutuste baasfinantseerimise suurendamisse. Baasfinantseerimise maht kasvab 6 miljoni euro ehk 13 % võrra. Mõlema instrumendi mahuks kujuneb 52,3 miljonit eurot[[14]](#footnote-15).

Allolevas tabelis on toodud SKP nominaalkasvu ning sellega seotud riiklike TA kulutuste mahu prognoosid aastani 2025. Valitsemisalade eelarvesse ei ole kavandatud SF2021+ vahendeid. Eelarves kajastuvad vaid SF2014+ vahendid ning React-Eu vahendid TA kulutuste mahu osas on eelduseks, et Vabariigi Valitsus peab kinni Eesti Teadusleppest.

|  |  |  |  |  |  |
| --- | --- | --- | --- | --- | --- |
| **1. Suvine majandusprognoos 2021 ning riigieelarves planeeritud vahendid TAle** | | | |  |  |
|  | **2021** | **2022** | **2023** | **2024** | **2025** |
| SKP (mld eurot) | 30,1 | 32,40 | 33,9 | 35,6 | 37,3 |
| **SKP nominaalkasv, %** | 12,4 | 7,4 | 4,9 | 5 | 4,8 |
| Tarbijahinnaindeksi muutus, % | 3,8 | 3,7 | 2,1 | 1,9 | 1,9 |
| Keskmine palk, eurot | 1549 | 1653 | 1752 | 1848 | 1947 |
| Keskmise palga nominaalkasv, % | 7,0 | 6,7 | 6,0 | 5,5 | 5,4 |
| ***Riiklikud TA kulutused % SKP-st*** | 1,0 | 1,0 | *≥1,0* | *≥1,0* | *≥1,0* |
| **Riiklikud TA kulutused ((mln)** | **286,6** | **323,7** | ***≥339,0*** | ***≥356,0*** | ***≥373,0*** |
| Kaitseministeeriumi valitsemisala | 3,3 | 4,4 |  |  |  |
| Keskkonnaministeeriumi valitsemisala | 5,8 | 5,7 |  |  |  |
| Siseministeeriumi valitsemisala | 0,8 | 0,6 |  |  |  |
| Maaeluministeeriumi valitsemisala | 13,3 | 14,6 |  |  |  |
| Rahandusministeeriumi valitsemisala | 1,1 | 0,8 |  |  |  |
| Kultuuriministeeriumi valitsemisala | 3,1 | 2,8 |  |  |  |
| Majandus- ja Kommunikatsiooniministeeriumi valitsemisala | 67,1 | 70,6 |  |  |  |
| Sotsiaalministeeriumi valitsemisala | 5,2 | 3,7 |  |  |  |
| Justiitsministeeriumi valitsemisala | 0,8 | 0,6 |  |  |  |
| Riigikantselei | 0,2 | 0,3 |  |  |  |
| Välisministeeriumi valitsemisala | 0,8 | 1,3 |  |  |  |
| Haridus- ja Teadusministeerium | 169,4 | 204,9 |  |  |  |
| SF21+ perioodi vahendid |  | 6,2 |  |  |  |
| Teiste valitsemisalade TA jaotamata vahendid VV reservis | 15,7 | 7,1 |  |  |  |
|  | | | | |  |

**VIII Rakendusaktid**

*Täiendamisel*

**IX Seaduse jõustumine**

Seaduse jõustumise tähtpäev on valitud eelkõige selleks, et teavitada üldsust jõustuvatest muudatustest ning isikud, keda seadus puudutab, jõuaksid viia enda tegevuse seaduse jõustumise hetkeks kooskõlasse. Seaduse jõustumine nähakse ette 2023. aastal.

**X Eelnõu kooskõlastamine**

*Täiendamisel*

Liina Kersna

minister

1. https://read.oecd-ilibrary.org/science-and-technology/frascati-manual-2015\_9789264239012-en#page1 [↑](#footnote-ref-2)
2. Eesti Vabariigi põhiseadus. Kommenteeritud väljaanne. https://pohiseadus.ee/sisu/3509/paragrahv\_38 [↑](#footnote-ref-3)
3. Lisada link [↑](#footnote-ref-4)
4. https://www.hm.ee/et/TAIE-2035 [↑](#footnote-ref-5)
5. Peer Review of the Estonian R&I system; European Commission, 2019 <https://www.hm.ee/sites/default/files/pr_estonia_-_final_report_.pdf> [↑](#footnote-ref-6)
6. Riigikantselei tellitud uuring 2021. Teadus-arendustegevuse ja innovatsiooni strateegiline juhtimine ja Teadus ja Arendusnõukogu roll selles. https://www.digar.ee/viewer/et/nlib-digar:621472/408992/page/1 [↑](#footnote-ref-7)
7. https://eur-lex.europa.eu/legal-content/ET/TXT/PDF/?uri=CELEX:52014XC0627(01)&from=EN [↑](#footnote-ref-8)
8. https://www.etag.ee/tegevused/evalveerimine/sihtevalveerimine/ [↑](#footnote-ref-9)
9. [PS § 38 kommentaar 25](https://pohiseadus.ee/sisu/3509) [↑](#footnote-ref-10)
10. [PS § 38 kommentaar 14](https://pohiseadus.ee/sisu/3509) [↑](#footnote-ref-11)
11. [PS § 38 kommentaar 15](https://pohiseadus.ee/sisu/3509) [↑](#footnote-ref-12)
12. <https://rio.jrc.ec.europa.eu/sites/default/files/report/Analytical%20report%20PREF%20117978.pdf> [↑](#footnote-ref-13)
13. https://www.etag.ee/tegevused/uuringud-ja-statistika/statistika/teadus-ja-arendustegevuse-rahastamise-yldpilt/ [↑](#footnote-ref-14)
14. <https://www.etag.ee/wp-content/uploads/2021/10/Teadus-ja-arendustegevuse-rahastamine-2022.-a-riigieelarve-eeln%C3%B5us-ja-riigi-eelarvestrateegias-2022-2025-oktoober-2021-1.pdf> [↑](#footnote-ref-15)